Here is a page extracted from Wikipedia that may contain CSS, HTML, and a lot of unformatted text.

Title: نعمان عاشور
Content: نعمان عاشور ( ميت غمر ، الدقهليه ، 17 يناير 1918 - القاهره ، 5 ابريل 1987 ) كاتب مسرحى مصرى كبير بيعتبر رائد المسرح الواقعى فى مصر و بينتمى لجيل الخمسينات و الستينات من القرن العشرين اللى ساهمو مساهمه كبيره فى تطوير المسرح المصرى زى الفريد فرج و محمود دياب و سعد الدين وهبه و ميخائيل رومان و يوسف ادريس و غيرهم.

اتولد نعمان عاشور فى مدينه ميت غمر فى محافظه الدقهليه سنه 1918. من صغره كان بيحب القرايه و كان جده عنده مكتبه كبيره فيها كتب من مجالات مختلفه. فى صغره كان بيترد على مسارح شارع عماد الدين فى القاهره و لما خلص المدرسه دخل جامعه فؤاد الاول فى القاهره و اتخصص فى اللغه و الادب الانجليزى و اتخرج سنه 1942. بعد ما اتخرج اتصل بالحركه الادبيه المصريه اللى ظهرت بعد الحرب العالميه التانيه و اللى اهتمت بمشاكل المجتمع و تطوراته ، و برز اسمه بين جماعه من الادبا و المثقفين الشبان من طلايع الحركه الادبيه و الفنيه فى الخمسينات و الستينات.

بدأ نعمان عاشوريكتب للمسرح طوالى بعد ما اتخرج من الجامعه و قدم مسرحيه " المغماطيس " سنه 1950. لكن بدايته القويه بدأت مع مسرحيته " الناس اللى تحت " اللى مثلتها فرقه المسرح الحر سنه 1956 و بقت بتعتبر علامه فارقه فى تاريخ المسرح المصرى.

كتب نعمان عاشور للمسرح و قدم نوعيه جديده من الفن المسرحى ما كانتش معروفه فى مصر قبله. و اهتم بالفكره و القضيه اللى بيعرضها اكتر من اهتمامه بالإطار المسرحى المتوارث و الثابت. اعماله المسرحيه بتعتبر تطوير فى بنيه المسرحيات و لغتها و اسلوب تناول مواضيعها و اشتباكها المسرحى مع الواقع بكل اللى فيه من قضايا وطنيه و سياسيه كانت مطروحه وقتها.

نشر نعمان عاشور مسرحياته فى مجلدين اصدرتهم الهيئه المصريه العامه للكتـاب فى مجلدين ، الاولانى صدر سنه 1974 و فيه مسرحيات " المغماطيـس " و " الناس اللـى تحت " و " الناس اللى فوق " و" سيما أونطه " و " جنس الحريم ". و المجلد التانى ظهر سنه 1976 و فيه مسرحيات " وابور الطحين " و " عيله الدوغرى " و " تلات ليالى " و " بلاد بره " و " سرالكون ".

اتوفى نعمان عاشور فى 5 ابريل سنه 1987 بعد ما ساهم مساهمه كبيره فى تطوير المسرح المصرى.

فيلموجرافيا 
 برج المدابغ (1983)
 عيله الدوغرى [مسلسل] (1980)
 برج المدابغ [مسرحية] (1976)
 الناس اللى فوق (1969)
 الناس اللى تحت (1960)

قصص 
 حواديت عم فرح (1954)
 فوانيس (1957)
 سباق مع الصاروخ (1964)
 بطولات مصريه (1971)

مصادر 
 المصرى اليوم، مؤسسه المصرى اليوم للصحافه و النشر، عدد 2123 ، 5 ابريل 2010.
 نعمان عاشور، الهيئه العامه للاستعلامات المصرية 
 نعمان عاشور»، مصر. الهيئه العامه للاستعلامات المصرية 

مواليد 1918
وفيات 1987
شعرا مصريين
مسرحيين مصريين
كتاب مصريين
مصريين اخدوا جايزه الدوله التشجيعيه
دقهلاويه
ناس من ميت غمر
متعلمين فى جامعة القاهره